Zahvaljujući gradskom komunalnom poduzeću "Split parking" taj će grad uskoro prvi u Hrvatskoj i jedan od rijetkih u Europi imati mobilnu aplikaciju na kojoj će vozači u svakom trenutku imati informaciju gdje se nalazi slobodno mjesto za parkiranje, a osim plaćanja parkiranja kreditnim karticama, putem aplikacije koja podržava slanje fotografija će moći pozivati i 'pauk' ukoliko im je netko, primjerice, zagradio automobil.

Kako je Hini ekskluzivno otkrio direktor "Split parkinga" Marko Bartulić aplikaciju će izraditi splitska informatička tvrtka "Profico" s kojom su već sklopili ugovor, a cijena koju će to komunalno poduzeće platiti iznosi nešto manje od pola milijuna kuna.

Pilot projekt bi trebao biti postavljen već za mjesec dana u Ulici Domovinskog rata na kojoj se nalazi tridesetak parking mjesta, a testirao bi se četiri tjedna. Ukoliko proba prođe pozitivno u skoro vrijeme bi se pokrio cijeli grad.

Dok se na uličnim parkiralištima bude ugrađivala "senzorika" na vanuličnim parkiralištima i garažama postavljati će se nove rampe i kućice, LED svjetla i semafori na kojima će vozačima prilikom ulaska biti vidljivo koliko ima slobodnih mjesta.

"Suradnja je započela našom vizijom o rješavanju problema s parkingom u gradu te da uz gradnju i povećanje kapaciteta parkirališta uvedemo najnovije tehnologije koje su trenutno na svjetskom tržištu. Jedna od tih tehnologija je "senzorika" ili obilježavanje svih parking mjesta sa senzorima zahvaljujući čemu će građani putem mobilne aplikacije moći u svakom trenutku vidjeti gdje u gradu imaju prazno parkirališno mjesto.

Modernizacija tog sustava ima velike prednosti, a to je da korisnici u budućnosti više neće trebati kružiti po gradu kako bi pronašli slobodno mjesto trošeći pri tom gorivo i svoje vrijeme te zagađujući okolinu, a po prvi put ćemo imati analitičke i statističke podatke.

Takvu sličnu tehnologiju pokrivanja cijelog grada u Europi još jedino imaju Francuska i Švicarska", objasnio je Bartulić. Dodao je da im je iznimno drago što će Split imati prvi takvu mobilnu aplikaciju u Hrvatskoj.

"Senzorika" će biti postavljena tako da će na svakom parking mjestu biti senzor koji će se očitavati pomoću elektromagnetnog i infracrvenog modusa, a uspješnost očitanja će mu biti 98 posto.

Parking u Splitu se i sada može platiti SMS porukom, no zahvaljujući novoj mobilnoj aplikaciji u budućnosti neće biti dodatnih troškova koje sada naplaćuju teleoperateri, a vozači više neće trebati upisivati registracijske oznake ni zone, dok će plaćanje moći obaviti i kreditnom karticom.

"Promijenit ćemo i fokus rada pauk službe tako da će se raditi po pozivu građana koji će putem mobilne aplikacije moći prijaviti nepropisno parkiranje. Mi ćemo se truditi da komunalni prilazi, pješački prijelazi, autobusna stajališta i mjesta za osobe s invaliditetom budu slobodni. Pokušat ćemo se u našem redovnom radu fokusirati na komunalni red, dok će se gradski kvartovi obilaziti po pozivu građana. Dojave građana na mobilnoj aplikaciji će biti anonimne", objasnio je Bartulić.

"Split parking" u skorije vrijeme namjerava graditi garažu na Sućidru, Mertojaku, u Vrazovoj ulici i rekonstruirati onu u Dvornikovim dvorima. Pripremili su kompletnu dokumentaciju za projekt gradnje novih 13 garaža s ukupnim kapacitetom od 2500 parkirališnih mjesta, no zbog privremenog financiranja gradskog proračuna projekt za sada ne mogu provesti.

Kako bi riješili kroničan nedostatak parkirnih mjesta razmišljaju i o tzv. rotary garažama koje će u puno manje mjesta smjestiti više vozila. Naručili su i četiri nova pauk vozila koja će biti uža i niža kako bi mogli prolaziti i kroz male ulice u središtu grada.